TISCOAM ปลื้ม THCT5M2 เข้าเป้าในเวลา 2 เดือนเศษ
TISCOAM ปลื้มกองทุน THCT5M2 ให้มีมูลค่า NAV อยู่ที่ 10.5024 บาท/หน่วย เข้าเงื่อนไขเลิกโครงการโดยใช้เวลาบริหารเพียง 2 เดือน 21 วัน
26 มิ.ย. 2560

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุนทิสโก้จำกัด หรือ บลจ.ทิสโก้ (TISCOAM) เปิดเผยว่า บลจ. ทิสโก้มุ่งมั่นหาโอกาสในการจับจังหวะลงทุน เพื่อการสร้างความมั่งคั่งให้กับลูกค้าคนสำคัญ ล่าสุด สามารถตอกย้ำความเป็นผู้นำในการจับจังหวะลงทุน ด้วยการส่งทริกเกอร์ฟันด์ให้ถึงเป้าหมายได้อีกครั้ง
โดยเมื่อวันที่ 19 มิ.ย. ที่ผ่านมา บลจ. ทิสโก้ สามารถบริหาร “กองทุนเปิด ทิสโก้ ยูเอส เฮลธ์แคร์ ทริกเกอร์ 5M#2” (TISCO US Healthcare Trigger 5M Fund 2: THCT5M2) ทริกเกอร์ฟันด์เพื่อการลงทุนเฉพาะเจาะจงในหมวดอุตสาหกรรมการดูแลสุขภาพในตลาดหุ้นสหรัฐฯ ให้มีมูลค่า NAV อยู่ที่ 10.5024 บาทต่อหน่วย จึงเข้าเงื่อนไขเลิกโครงการ
ทั้งนี้ใช้เวลาบริหารเพียง 2 เดือน 21 วัน (กองทุนจดทะเบียน ณ วันที่ 30 มี.ค. 60) ถือเป็นกองที่ 4 ที่ถึงเป้าหมายในปีนี้ และนับตั้งแต่ปี 2551 จนถึงปัจจุบัน บลจ. ทิสโก้มีทริกเกอร์ฟันด์ภายใต้การจัดการทั้งหมด 119 กองทุน สามารถบริหารให้ถึงเป้าหมายแล้ว 81 กองทุน (ถึงเป้าหมายภายในกำหนดเวลาการลงทุน 67 กองทุนและถึงเป้าหมายเกินกว่ากำหนดเวลาการลงทุน 14 กองทุน) และมีทริกเกอร์ฟันด์ที่ยังไม่ถึงเป้าหมาย 20 กองทุน (เกินกว่ากำหนดเวลาการลงทุน) และมีทริกเกอร์ฟันด์ที่ไม่ถึงเป้าหมายและเลิกกองทุนแล้ว 18 กองทุน
“เรายังคงมองหาโอกาสในการจับจังหวะลงทุนอยู่เสมอ ถึงแม้ว่าก่อนหน้านี้ตลาดหุ้นสหรัฐฯ จะปรับตัวขึ้นไปมากแล้ว แต่เรายังมองเห็นศักยภาพในการเติบโตของหุ้นกลุ่ม Healthcare ที่ยังปรับตัวขึ้นช้ากว่าหุ้นกลุ่มอื่น แม้จะมีปัจจัยพื้นฐานที่แข็งแกร่งก็ตาม 
ดังนั้น จึงตัดสินใจออกกองทุน THCT5M2 เพื่อเปิดโอกาสในการลงทุน และในที่สุด บลจ. ทิสโก้ สามารถบริหารกองทุนดังกล่าวให้ถึงเป้าหมายได้ในระยะเวลา 2 เดือน 21 วัน จากกำหนดเดิมที่วางไว้ 5 เดือน นับเป็นการย้ำภาพความเป็นผู้นำในการจับจังหวะลงทุนของ บลจ. ทิสโก้ อีกครั้ง” นายสาห์รัช กล่าว